Inwoners maan teen ‘selektiewe gebruik’ van onteieningswet(Foto: Maroela Media) Inwoners van die Joe Gqabi-distrik in die Oos-Kaap het vandeesweek gewaarsku teen die selektiewe inwerkingstelling van die onteieningswetsontwerp waaroor openbare sittings tans gehou word. Die parlementêre portefeuljekomitee oor openbare werke en infrastruktuur het vandeesweek die tweede been van sittings afgehandel. Volgens die komitee het die meeste van diegene wat die sittings bygewoon het, die wetsontwerp gesteun – grootliks omdat dit beskou word as ŉ manier om die ongeregtighede van die verlede reg te stel, terwyl dit ook gelyke toegang tot grond moet bied. “Inwoners het die gevare wat onbillikheid inhou, uitgelig as ŉ faktor wat die goeie bedoelings van die wetsontwerp kan ondermyn,” lui ŉ verklaring van die komitee. Opkomende boere het die geleentheid gebruik om hul misnoeë te kenne te gee met ŉ gebrek aan beskikbare grond, veral aan voorheen benadeelde mense in townships en landelike gebiede. Tradisionele leiers het wel hul steun aan die wetsontwerp gegee. Volgens die komitee was sekere mense ten gunste van die wetsontwerp, mits die onteiening gaan lei tot verhoogde produksie, voedselsekerheid, werkskepping, die vermindering van armoede en die uitroei van ongelykheid. Daar was egter ook heelwat klagtes oor die grondhervormingsproses. Van dié klagtes sluit in titelaktes wat steeds nie toegeken word nie en ŉ gebrek aan steun aan ontluikende boere. Die komitee het onderneem om dié klagtes aan die betrokke komitees deur te gee. Diegene gekant teen die wetsontwerp het dit onder meer as vaag bestempel en gesê dit gaan lei tot disinvestering in die land wat werksgeleenthede in die gedrang gaan bring. Die komitee se volgende sitting is in die Amathole-distriksmunisipaliteit, waarna die Oos-Kaapse sittings Sondag in die Nelson Mandelabaai-metro afgesluit word.